钦定古今图书集成/理学汇编/字学典/第073卷 > 《曹士冕谱系杂说》 > 《又木本前十卷》
## 钦定古今图书集成/理学汇编/字学典/第073卷 > 《曹士冕谱系杂说》 > 《又木本前十卷》

又一帖，顷获于都下，不知所出，稍不逮《甲秀》所藏，虽
皆出于《新绛》，然亦自是一种。

余酷嗜古学，留意法书名迹几廿年，颇以鉴赏自居，
尝集前贤文集、小说、法帖之说为考一卷，以便捡阅。
淳祐甲辰冬，因侍陶斋曹公，相与稽订，法书源流，多
所未闻。他日出示《谱系》一编，曰：“视子所记如何？”余曰：
“博矣。”迺请而刻之梓。东湖董史书。

庚申冬，邻火煽虐，《潜心阁》歼焉。初余颇惜此板，不以他板杂，特储之阁。逮是他板获免秦祸，而谱系反为荧惑下取，岂固有数耶？余藏书满阁，古帖名碑，秘之宝刻藏中，一旦灭没于涨天之烟焰，生平日力事力心力为之一空，恨郁无已，几成怨天。虽然，天其可怨耶？因念曩与谷中，挍仇参订，以成此书。谷中已矣，书“其可传。” 遂访旧本于友朋间，欲复板而行之。月樵刘氏慨然授所藏，俾就此志。嗟夫！余家名迹已如梦幻，诛茅盖头，政以为窘。顾切切于不急之务，痼疾尚堪疗哉？板成载志之末，时则景定壬戌夏五月也。《史跋》。。